
转讜住驻讜转





	转''拽 住讘专 讻讜转讘讬谉 砖讜讘专. 讜诪讬讬专讬 砖讻讘专 讬砖 诇讜 砖讜讘专 讜诇讻讱 诪砖驻专注 驻讟讜专 讚讗讬谉 讝拽讜拽 诇讛讞讝讬专 讛砖讟专 讜诪转讜讱 驻讬专讜砖 讛拽讜谞讟专住 诪砖诪注 砖注讚讬讬谉 诇讗 谞讻转讘 讛砖讜讘专 讜拽砖讛 讚讛专讬 爪专讬讱 诇讛讞讝讬专讜 诇诇讜讛 砖诇讗 讬爪讟专讱 诇讻转讜讘 砖讜讘专: 讞讝讬 讚讙讘专讗 讚驻专注 讗诇讗. 讻专讘 讗砖讬 转谞讬讗 讘转讜住驻转讗 讚诪讻讬诇转讬谉 专' 讬讛讜讚讛 讗讜诪专 讗祝 讛诪讜爪讬讗 砖讟专 驻专讜注 讻诇 砖讛讜讗 讞讬讬讘 诪驻谞讬 砖诪砖诪专讜 诇讘注诇 讞讜讘 讜诇砖讗专 讗诪讜专讗讬 拽砖讛 诇专砖讘''讗: 讗诇诪讗 讻讬讜谉 讚诇讟讜讜讬讛 拽讗讬. 讛讜讛 诇讬讛 诇诪讬谞拽讟 讻讬讜谉 讚诇讗专讬讙讛 拽讗讬 砖讛讜讗 专讞讜拽 讬讜转专 讗诇讗 砖诪讗 诇讗讜 讻讜诇讛讜 拽讬讬诪讬 诇讗专讬讙讛: 讻讚讬 诇讻转讜讘 注诇讬讜 讗转 讛讙讟. 住讘讬专讗 诇讬讛 讻专讘讬 讗诇讬注讝专 讚讗诪专 注讚讬 诪住讬专讛 讻专转讬 讚诇专' 诪讗讬专 讗讬谉 讻讜转讘讬谉 注诇 讛讚驻转专讗 讚转谞谉 讘讙讟讬谉 (讚祝 讻讗:) 讗讬谉 讻讜转讘讬谉 注诇 谞讬讬专 诪讞讜拽 讜注诇 讛讚驻转专讗 讜讞讻诪讬诐 诪讻砖讬专讬谉 讜讗诪专 讘讙诪' 诪讗谉 讞讻诪讬诐 专' 讗诇讬注讝专 讜讘讞谞诐 驻讬' 讘拽讜谞讟专住 讚砖讬注讜专 讙讟 拽讟谉 诪讻讜诇谉 讚讛讗 讗砖讻讞谉 讚拽诇祝 讻讚讬 诇讻转讜讘 注诇讬讜 驻专砖讛 拽讟谞讛 砖讘转驻讬诇讬谉 讜谞讬讬专 讚讙专注 讟驻讬 砖讬注讜专讜 诇讻转讜讘 注诇讬讜 拽砖专 诪讜讻住讬谉 讜讟注诪讗 讚拽诇祝 砖讛讜讗 讞砖讜讘 讗讬谉 诪爪谞讬注讬谉 讗讜转讜 诇拽砖专 诪讜讻住讬谉 讜讻谉 讬砖 诇驻专砖 讻讗谉: 讜拽转谞讬 诪讬讛讗 讻讚讬 诇爪讜专 讜讗诪专 讗讘讬讬. 拽砖讛 诇专''讬 讚诇讗 讛讜讛 诇讬讛 诇讗转讜讬讬 诪讬诇转讗 讚讗讘讬讬 讛讻讗:





专讘讬谞讜 讞谞谞讗诇

讜讛讻讬谉 讛讜讗 专讗讜讘谉 砖转讘注 讗转 砖诪注讜谉 讘诪谞讛 讜讛讜爪讬讗 注诇讬讜 砖讟专. 讗诪专 砖诪注讜谉 砖讟专 讝讛 讻转讘转讬讜 诇讜 注诇 注爪诪讬 讗诇讗 砖驻专注转讬讜 讗诐 讬讻讜诇 专讗讜讘谉 讛诪诇讜讛 诇拽讬讬诐 讗转 讛砖讟专 讘讞讜转诪讬讜 讻讜诇讬 注诇诪讗 诇讗 驻诇讬讙讬 砖讞讬讬讘 砖诪注讜谉 讘诪诪讜谉 讚讗诪专 专讘 驻驻讗 讛讗讬 诪讗谉 讚诪驻讬拽 砖讟专讗 讗讞讘专讬讛 讜讗"诇 砖讟专讗 驻专讬注讗 讛讜讗 诇讗讜 讻诇 讻诪讬谞讬讛. 讗讘诇 讗诐 讗讬谉 专讗讜讘谉 讛诪诇讜讛 讬讻讜诇 诇拽讬讬诪讜 讘讞讜转诪讬讜 讜讗讬谉 谞讜讚注 讻讬 谞讻转讘 讘讗诪转 讗诇讗 诪讚讘专讬 砖诪注讜谉. 诪专 住讘专 讗诐 诪讜讚讛 诇讜讛 讘砖讟专 砖讻转讘讜 爪专讬讱 讛诪诇讜讛 诇拽讬讬诪讜 讘讜 讜讗诐 诇讗 讬拽讬诪谞讜 讜讗诪专 诇讜讛 讻转讘转讬讜 讜驻专注转讬讜. 讛驻讛 砖讗住专 讛讜讗 讛驻讛 砖讛转讬专 讜诪专 住讘专 讻讬讜谉 砖讛讜讚讛 诇讜讛 砖讻转讘讜 讛专讬 谞转拽讬讬诐 讘讻讱 讜讗讬谉 讛诪诇讜讛 爪专讬讱 诇拽讬讬诪讜. 讜讗诐 讬讗诪专 诇讜讛 讻转讘转讬讜 讜驻专注转讬讜 讗讜诪专讬' 诇讜 讛讘讗 专讗讬讛 讗讜 转谉 讝讛 讛诪诪讜谉 讜讛讬诇讻讱 爪专讬讱 诇拽讬讬诪讜 注讻砖讬讜 讜拽讗诪' 讗讘讬讬 转"拽 住讘专 诪讜讚讛 讘砖讟专 砖讻转讘讜 爪专讬讱 诇拽讬讬诪讜 讜诇讗 讗讬讻驻转 诇讬讛 诇诇讜讛 讗注"讙 讚砖讟专讗 讘讬讚 诪诇讜讛 讜爪专讬讱 诪诇讜讛 诇拽讬讬诪讜. 讜讛讬诇讻讱 诇讜讛 驻讟讜专 注诇 讛讜爪讗转讜 讚诪转注住拽 讛讜讗. 讜专' 讬讛讜讚讛 住讘专 诪讜讚讛 讘砖讟专 砖讻转讘讜 讗讬谉 爪专讬讱 诇拽讬讬诪讜. 讜爪专讬讱 诇讬讛 诇讜讛 讜讞讬讬讘 注诇 讛讜爪讗转讜:




专讘讗 讗诪专 讚讻"注 诪讜讚讜 讘砖讟专 砖讻转讘讜 爪专讬讱 诇拽讬讬诪讜. 讜讛讻讗 讘讻讜转讘讬谉 砖讜讘专 拽讗 诪讬驻诇讙讬. 讜注讬拽专讗 讛讗 讘讙诪' 讚讙讟 驻砖讜讟 讘诪转谞讬' 诪讬 砖驻专注 诪拽爪转 讞讜讘讜 专' 讬讛讜讚讛 讗讜诪专 讬讞诇讬祝 专' 讬讜住讬 讗讜诪专 讬讻转讜讘 砖讜讘专 讜讗诪专讬谞谉 注诇讛 讗诪专 专讘 讛讜谞讗 讗诪专 专讘 讗讬谉 讛诇讻讛 诇讗 讻专' 讬讛讜讚讛 讜诇讗 讻专' 讬讜住讬 讗诇讗 讘"讚 诪拽专注讬谉 讗转 讛砖讟专 讜讻讜转讘讬谉 诇讜 砖讟专 讗讞专 诪讝诪谉 专讗砖讜谉. 讜讚讘专 讝讛 讘讬谉 讘驻专讬注转 诪拽爪转 讘讬谉 讘驻专讬注转 讛砖讟专 讻讜诇讜 讗诐 讗诪专 讛诪诇讜讛 讗讘讚 砖讟专讬 讚拽讗诪专讬谞谉 (砖诐) 讗诪专 专"讛 讘专讬讛 讚专讘 讬讛讜砖注 讗驻讬' 诇诪"讚 讻讜转讘讬谉 砖讜讘专 讛"诪 讗驻诇讙讗 讗讘诇 讗讻讜诇讬讛 砖讟专讗 诇讗 讻转讘讬谞谉. 讜诇讗 讛讬讗 讗驻讬' 讗讻讜诇讬 砖讟专讗 谞诪讬 讻转讘讬谞谉. 讜驻诇讜讙转讗 讛讬讗 讚专讘 讜砖诪讜讗诇 讗诪专讬 讗讬谉 讻讜转讘讬谉 砖讜讘专. 讜专' 讬讜讞谞谉 讜专"诇 讗诪专讬 讻讜转讘讬谉 砖讜讘专 讜讛诇讻转讗 讻讜转讘讬谉 砖讜讘专. 讛砖转讗 讛讻讗 诇注谞讬谉 诇讜讛 砖讛讜爪讬讗 讗转 讛砖讟专 讘砖讘转 讗讞专 砖驻专注讜 拽讗诪专 专讘讗 讘讻讜转讘讬谉 砖讜讘专 驻诇讜讙转讬讬讛讜. 转"拽 讚住讘专 驻讟讜专 拽住讘专 讻讜转讘讬谉 砖讜讘专 讚讗住讬拽 讗讚注转讬' [砖诪讗 讬讗诪专] 砖诇讗 驻专注讜 讗诇讗 [诪讘拽砖 诪诪谞讜] 砖讜讘专. 讜讻讬讜谉 砖讬砖 讘讬讚讜 砖讜讘专 诇讗 爪专讬讱 诇讬讛. 讜专' 讬讛讜讚讛 住讘专 讗讬谉 讻讜转讘讬谉 砖讜讘专 讜讛讗讬 驻专注 诇讬讛 讜注讚讬讬谉 砖讟专 砖注诇讬讜 拽讬讬诐. 讜讛诇讻讱 爪专讬讱 诇讬讛 讜诇讗 注诇讬讛 诪讬谞讬讛 讞讜专讘讗. 讜讻讜诇讛讜 讛谞讬 住讘讗专讬 讗讬讚讞讜 讘诪讬诪专讗 讚专讘 讗砖讬 讜拽讗诪专 讻"注 讻讜转讘讬谉 砖讜讘专 讜讛讻讗 爪专讬讱 诇讬讛 诇讜讛 诇砖讟专讗 讚讗讬讘注讬 诇诪讬讝祝 诪谉 讗讬谞讬砖 讗讞专讬谞讗 诪讞讜讬 诇讬讛 讜讗"诇 讞讝讬 讚讙讘专讗 讚驻专注 讗谞讗. 讜诪讛讻讗 诪讞讬讬讘 诇讬讛 专' 讬讛讜讚讛:




讘注讗 诪讬谞讬讛 专讘讗 诪专讘 谞讞诪谉 注讜专 砖讬注讜专讜 讘讻诪讛 讗"诇 转谞讬谞讗 注讜专 讻讚讬 诇注砖讜转 讘讜 拽诪讬注 讜诇讗 砖谞讗 诪注讜讘讚 (砖诇讗 诇注讘讚讜) 砖专讗讜讬 诇拽诪讬注. 讜诇讗 砖谞讗 砖诇讗 诪注讜讘讚 诇注讘讚讜 讜诇"砖 砖讗讬谞讜 诪注讜讘讚 砖诇讗 诇注讘讚讜. 



讜诪谞讗 转讬诪专讗 讚诇讗 砖谞讗 诇谉 讘讬谉 诪注讜讘讚 讘讬谉 砖讗讬谞讜 诪注讜讘讚 讚拽讗讬 诇注讘讜讚 讚讛讗 讛诪诇讘谉 讜讛诪谞驻住 砖讛讜讗 注讜诪讚 诇讟讜讬讛 砖讬注讜专讜 讻砖讬注讜专 讟讜讬讛. 讜讗讬转讬讘讬讛 专讘讗 转诇转 转讬讜讘转讗 诇专讘 谞讞诪谉 讚讗诪专 诇讗 砖谞讗 诇谉 讘讬谉 诪注讜讘讚 诇砖讗讬谞讜 诪注讜讘讚. 专讗砖讜谞讛 诪住诪谞讬谉 砖讛专讬 讛砖专讜讬讬谉 砖讬注讜专谉 讻讚讬 诇爪讘讜注 讘讛谉 (讚讗诪讗 诇讗诪讗) [讚讜讙诪讗 诇讗讬专讗]. 



讜砖讗讬谞谉 砖专讜讬讬谉 砖讬注讜专谉 讙讚讜诇 诪讝讛. 讻讚讬 诇爪讘讜注 讘讛谉 讘讙讚 拽讟谉 驻讬 住讘讻讗 讚讗诇诪讗 讟讜讘讗 讗讬讻讗 讘讬谉 砖专讜讬讬谉 讘讬谉 砖讗讬谞谉 砖专讜讬讬谉 讜驻专讬拽 专讘 谞讞诪谉 讛转诐 砖谞讬 讘讬谉 砖专讜讬讬谉 讜讘讬谉 砖讗讬谞谉 砖专讜讬讬谉. 讚讛讗 讗讬转诪专 注诇讛. 讗诪专 专讘 谞讞诪谉 讗诪专 专讘讛 讘专 讗讘讜讛 诇驻讬 砖讗讬谉 讗讚诐 讟讜专讞 诇砖专讜转 住诪诪谞讬诐 诇爪讘讜注 讘讛谉 (专讬讙诪讗 诇讗讬谞讗) [讚讜讙诪讗 诇讗讬专讗]. 讜讛讬诇讻讱 讗讬谉 讚专讱 讛诪讜爪讬讗 诇讛讜爪讬讗 住诪诪谞讬谉 诇砖专讜转 诇爪讘讜注. 讗讘诇 砖专讜讬讬谉 诪讜爪讬讗 讗讚诐 砖讬注讜专 讝讛. 讗讘诇 讛讻讗 注讜讚 诪注讜讘讚 讜砖讗讬谞讜 诪注讜讘讚 讻爪诪专 诪谞讜驻抓 讜讻讟讜讬讛 讚诪讬. 砖谞讬转 讗讬转讬讘讬讛 讝专注讜谞讬 讙讬谞讛 讘讝诪谉 砖讗讬谞谉 讝专讜注讬谉 砖讬注讜专 讛讜爪讗转讜 砖谞讬诐 讜讘讝诪谉 砖讛谉 讝专讜注讬谉 砖讬注讜专 讛诪讜爪讬讗 诇讛谉 讝讘诇 讻讚讬 诇讝讘诇 讻专讬砖讛 讗讞转 讚讗诇诪讗 砖谞讬 讘讬谉 讝专讜注讬谉 诇砖讗讬谞谉 讝专讜注讬谉. 讜驻专讬拽 讘讛讗 谞诪讬 砖讗谞讬 讝专注讜谞讬 讙讬谞讛 讚讗诪专 专讘 驻驻讗 诇驻讬 砖讗讬谉 讗讚诐 讟讜专讞 诇讛讜爪讬讗 谞讬诪讗 讗讞转 诇讝专讬注讛 讜讟讜专讞 讛讜讗 诇讝讘诇 讻专讬砖讛 讗讞转 讗讘诇 注讜专 诇讗 砖谞讬 诇谉 讘讬谉 诪注讜讘讚 诇砖讗讬谞讜 诪注讜讘讚. 砖诇讬砖讬转 砖讜驻讻讬谉 砖砖讬注讜专谉 讘专讘讬注讬转 讻讚讬 诇讙讘诇 讟讬讟. 讗讘诇 讟讬讟 诪讙讜讘诇 讻讚讬 诇注砖讜转 驻讬 讻讜砖. 讜驻专拽讬' 讛讛讬讗 砖谞讬讗 讘讚讗诪讬讚 讘讛 砖讗讬谉 讗讚诐 讟讜专讞. 讗讘诇 讟讬讟 [砖讬注讜专讜] 诇注砖讜转 驻讬 讻讜砖. 讗讘诇 讛讻讗 讘注讜专 诇讗 砖谞讗. 



转讗 砖诪注 讚讗诪专 专讘 讞讬讬讗 讘专 讗诪讬 诪砖诪讬讛 讚注讜诇讗 讙' 注讜专讜转 讛谉 讜拽讗 讬讛讬讘 转诇转讗 砖讬注讜专讬 讜讞讚 诪谞讛讜谉 诪爪讛 讚诇讗 诪诇讬讞 讜讚诇讗 拽诪讬讞 讜讚诇讗 谞驻讬抓. 讜讝讛讜 砖讗讬谞讜 诪注讜讘讚. 讜砖讬注讜专讜 专讬讘注讗 讚专讬讘注讗 讚驻讜诪讘讚讬转讗. 



讜讛讜讗 讻讚讬 诇爪讜专 诪砖拽讜诇转 拽讟谞讛. (讘谞讬) [驻讬'] 专讘讬谞讜 讛讗讬 讙讗讜谉 讝爪"诇 爪讜专专讬谉 诪砖拽诇 砖诇 讗讘谉 讻讚讬 砖诇讗 讬讞住专. 讚讗诇诪讗 驻诇讬讙 注诇 专讘 谞讞诪谉 讚讗诪专 诇讗 砖谞讗 讘讬谉 诪注讜讘讚 诇砖讗讬谞讜 诪注讜讘讚. 讜驻专拽讬' 讘讬砖诇讛 砖讗谞讬. 讜驻讬专讜砖讛 讘讬砖诇讛 讛注讜专 砖谞转注讘讚 讻诪讛 砖讛讜讗 讘诇讗 诪诇讞 讜讘讬砖诇 讜谞驻住讚 讻砖诪诇讘讬砖讬谉 讗讜转讜 注诇 诪砖拽诇 讗讜 注诇 讝讜诇转讜 讬讘砖 讜拽砖讛 诪讗讚 (讝讛讜 砖讛讻谞转) [讜讚专讱 讞谞讜谞讬] 诇爪专讜专 诪砖拽讜诇转 讜诇注砖讜转 诪诪谞讜 讻诇讬诐 诇砖诪谉 砖谞拽专讗讬谉 讘讻诇 讗讞讚 诇讗讘讬讬 讜砖讬注讜专 拽讟谉 砖诇讜 讛讜讗 讛诪驻讜专砖. 讜拽讗 诪驻专拽讬谞谉 诇专讘 谞讞诪谉 砖讗诐 诇讗 讘讬砖诇 讛注讜专 讜诇讗 谞驻住讚. 讜注讚讬讬谉 专讗讜讬 讛讜讗 诇注讬讘讜讚 砖讬注讜专讜 讻诪注讜讘讚 讻讚讬 诇注砖讜转 拽诪讬注. 讗讘诇 诪诇讬讞 讜拽诪讬讞 住讙讬 讘驻讞讜转 诪谉 讛诇讬谉. 转专讬 砖讬注讜专讬 讘讬谉 诇爪讜专 诪砖拽讜诇转 讜讘讬谉 注砖讬讬转 拽诪讬注. 讜讛讻讬谉 谞诪讬 讛讗 讚转谞谉 讛注讜专 讛诪诇讬讞 讞诪砖讛 注诇 讞诪砖讛.





专诪讘"谉

注讚 砖讬讗诪专 诇讜讛 驻专注转讬 讜诇讗 驻专注转讬. 驻讬' 讛讻讗 讘诪讗讬 注住拽讬谞谉 砖讘拽砖 讜诇讗 诪爪讗 注讚讬诐 砖诪转讜 讗讜转谉 砖讞转诪讜讛讜 讜讗讬谉 砖讜诐 讗讚诐 诪讻讬专 讛转诐 讬讚谉 砖讗诇讜 讛讬讛 讛讚讘专 住驻拽 讛砖讟专 讞砖讜讘 讜专讗讜讬 砖诪讗 讬讘讬讗讜 注讚讬诐 讜讬拽讬讬诪讜讛讜 讜讗讬谉 诇讜诪专 砖爪专讬讱 讛讜讗 诇讛讞讝讬专 讛砖讟专 诇诇讜讛 讜诇驻讬讻讱 讛讜讗 驻讟讜专, 砖讛讜讗讬诇 讜诇讗 诪爪讗 注讚讬诐 砖讛讜讗 诪讝讜讬讬祝 讘讜讚讗讬, 讻讱 讛"讛 砖讬讛讗 诪讜谞讞 讘讬讚讜 砖诇 诪诇讜讛 讝讛 砖诪讗 讬诪爪讗 注讚讬诐 诇拽讬讬诪讜 讗讜 注讚 砖讬诪爪讗 讛诇讛 注讚讬诐 砖讛讜讗 诪讝讜讬讬祝 讗讜 注讚 砖讬讘讜讗 讗诇讬讛讜. 讜讗驻砖专 诇驻专砖 砖讗驻讬' 讛讚讘专 住驻拽 讛讜讗讬诇 讜诇讗 诪爪讗 注讚讬诐 注讻砖讬讜 讗讬谞讜 诪转讞讬讬讘 诪砖讜诐 砖诪讗 讬诪爪讗 注讚讬诐 砖诪"诪 讗讬谞讜 讬讚讜注 讗诐 讛讜讗 讚讘专 讛专讗讜讬 讗诐 诇讗讜. 讜讗"转 注讚 砖诇讗 讗诪专 驻专注转讬 讗诪讗讬 讞讬讬讘 诇诪讗讬 诪讛谞讬 诇讬' 砖讟专讗 讗讬 诪讜讚讛 诇讬' 讗驻讬' 讘诇讗 砖讟专 谞诪讬 讞讬讬讘 讗讬 诇讗 诪讜讚讛 诇讬' 讛讗 讗诪专转 驻讟讜专 讜讛砖讟专 驻住讜诇 讜讬"诇 诇讗 讞爪讬祝 讗讬谞砖 诇诪讬诪专 砖讟专讗 讝讬讬驻讗 讛讜讗 讗讗"讻 讛讜讗 讗诪转 砖讛讜讗 诪转讬讬专讗 砖诪讗 讬讘讜讗讜 注讚讬诐 讜讬注讬讚讜 讜谞诪爪讗 砖讛讜讞讝拽 讻驻专抓 讜讘驻专注讜谉 谞诪讬 诪转讘讬讬砖 讚讗"诇 讗讬讚讱 讗讬 驻专注转谞讬 砖讟专讱 讘讬讚讬 诪讗讬 讘注讬 讜讗讬 诇讗 谞驻讬拽 砖讟专讗 诪转讜转讬 讬讚讬' 讗"诇 诇讗 讛讬讜 讚讘专讬' 诪注讜诇诐 讜讬"讗 诪讛谞讬 诇讝讛 讚讗讬 诪讜讚讛 讘讛 讙讜讘讛 诪讛讬转讜诪讬诐 讜讗讬谞谉 讬讻讜诇讬谉 诇讜诪专 驻专注谞讜 讜讗讬 诇讗讜 砖讟专讗 讬讻讜诇讬谉 诇讜诪专 讻谉, 讜诇诪"讚 (讘"讘 拽注讛:) 诪诇讜讛 注"驻 诇讗 讙讘讬 诪讬转诪讬 诇讗 讙讘讬 讻诇诇 讗"谞 诪讛谞讬 诇诇拽讜讞讜转 砖诇拽讞讜 诪诪谞讜 讗讞专 砖讬讜讚讛 诇讜 讘讘"讚:





讜专"讬 住讘专 讗讬谉 讻讜转讘讬谉 砖讜讘专. 驻专砖"讬 讝"诇 讜诪"讛 爪专讬讱 诇讬讛 砖讗诐 诇讗 讬讞讝讬专 诇讜 砖讟专讜 讛讚讬谉 谞讜转谉 砖讬讞讝讬专 诇讜 诪诪讜谉 砖驻专注讜 讜诪讻讗谉 诇诪讚谞讜 讚讘专 讝讛 讜讗讬谉 诇谞讜 专讗讬讛 诪诪拽讜诐 讗讞专 砖讛讬讛 讘诪砖诪注 砖讗讞专 砖驻专注讜 讗驻讬' 诇诪讗谉 讚讗诪' 讗讬谉 讻讜转讘讬谉 砖讜讘专 讗讬谞讜 讞讬讬讘 诇讛讞讝讬专 诇讜 砖讗讬谞讛 讗诇讗 讞砖砖讗 砖诪讗 讬讗讘讚 砖讟专讜 讜讛讜讗讬诇 讜驻专注讜 驻专注讜. 讜专"讞 讝"诇 驻讬' 讻讙讜谉 砖驻专注讜 讜诇讗 注诪讚 注诪讜 讘讚讬谉 讜诇专讘谞谉 讚讗诪专讬 讻讜转讘讬谉 砖讜讘专 讗"爪 诇讬' 讝讛 诇砖讟专 砖讛讜讗 诪讜爪讬讗 砖讜讘专讜 讜诇专"讬 讚讗诪专 讗讬谉 讻讜转讘讬谉 砖讜讘专 讛讜讗 爪专讬讱 诇讜 讻讚讬 砖诇讗 讬讜爪讬讗谞讜 诪诇讜讛 讜讬讙讘讛 讘讜 驻注诐 讗讞专转. 讜谞专讗讛 砖讛讜讗 专"诇 讚诇专讘谞谉 讻讬讜谉 讚讻讜转讘讬谉 砖讜讘专 讜讞砖砖讗 讚爪专讬讱 诇讛讬讜转 砖讜诪专 砖讜讘专讜 诪谉 讛注讻讘专讬诐 诇讗讜 讞砖砖讗 讛讜讗 讗讬谉 砖讟专 讝讛 讻诇讜诐 诇专"讬 讻讬讜谉 讚讞砖砖讗 讛讬讗 砖讟专 讝讛 专讗讜讬 讛讜讗 讜诪转讞讬讬讘 注诇讬讜 讛诪讜爪讬讗:





讻讚讬 诇讻转讜讘 注诇讬讜 讗转 讛讙讟. 驻专砖"讬 讝"诇 转讜专驻讜 砖诇 讙讟, 讚讛讬讬谞讜 砖诪讜 讜砖诪讛 讜诪拽讜诐 讛注讚讬诐 讜讛讝诪谉 讜讛专讬 讗转 诪讜转专转 诇讻诇 讗讚诐 讜讛讝拽讬拽讜 诇讜诪专 讻谉 讻讚讬 砖讬讛讗 砖讬注讜专 讚驻转专讗 讚诪诇讬讞 讜拽诪讬讞 诪讜注讟 诪砖讬注讜专 注讜专 讚诪诇讬讞 讜诇讗 拽诪讬讞 讜讬驻讛 驻讬专砖 讜讗"转 讘讙讟 讛讗 讘注讬谞谉 讜讚谉 讜转讜专驻讬' 讚讙讬讟讗 谞"诪 诇讛转讙专砖 讘讚讗讜专讬讬转讗 讜讬讻讜诇讬谉 讗谞讜 诇讜诪专 砖讗注"驻 砖讛讜讗 讬讜转专 诪注讜讘讚 砖讬注讜专讜 诪专讜讘讛 砖讛专讬 拽诇祝 诪注讜讘讚 讛讜讗 讜砖讬注讜专讜 讙讚讜诇 诪砖讬注讜专 注讜专 讻讚转谞谉 讘诪转谞讬' 讜驻专砖"讬 讝"诇 注爪诪讜 讚讗讬讬讚讬 讚讚诪讬讜 讬拽专讬诐 诇讗 注讘讬讚 诪讬谞讬' 拽砖专 诪讜讻住讬谉 讗诇讗 诇转驻讬诇讬谉 讜诪讝讜讝讜转, 讜诇讗 诪转讞讬讬讘 讘砖讬注讜专讗 讝讜讟讗. 诪"诪 诇诪讚谞讜 讚住转诐 注讬讘讜讚 讛讬讬谞讜 诪诇讜讞 讚讛讗 讗诪专谉 诇注讬诇 讚讘讬谉 诪注讜讘讚 讜讘讬谉 砖讗讬谞讜 诪注讜讘讚 砖讬注讜专谉 诇注砖讜转 诪诪谞讜 拽诪讬注 讜讻讗谉 讘诪诇讬讞 讜拽诪讬讞 砖讬注讜专 讗讞专 诇讻转讜讘 讙讟 讗诇诪讗 住转诪讗 诇讗 诇拽诪讜讞讬 拽讗讬 讗诇讗 诇诪诇讜讞讬 讚讛讬讬谞讜 注讘讜讚 讻讚讗诪专谉 讘驻' 讻诇诇 讙讚讜诇 (砖讘转 注讛:) 讛讬讬谞讜 诪讜诇讞 讛讬讬谞讜 诪注讘讚 讜讻讜':





专砖讘"讗

讜专讘讬 讬讛讜讚讛 住讘专 讗讬谉 讻讜转讘讬谉 砖讜讘专. [驻讬专砖 专砖"讬 讝"诇 (讚"讛 讜讛讻讗 讘住讜驻讜): 讜讗注"驻 砖讻讘专 驻专注讜 爪专讬讱 诇讛讞讝讬专 诇讜 诪注讜转讬讜 讗诐 诇讗 讬诪爪讗 讛砖讟专, 讜讚讬谉 讝讛 诪讞讜讚砖 砖诇讗 谞诪爪讗 讘砖讜诐 诪拽讜诐 讗诇讗 讘讝讛. 讜讻转讘 讛专讗"讛 讝"诇 讚讛讜讗 讛谞讻讜谉   砖讘驻讬专讜砖讬诐]. 讜专讗讬转讬 诇讗讞讚 诪谉 讛讙讚讜诇讬诐 砖讻转讘 讘砖诐 讛专砖讘"讗 讝"诇 讚谞驻拽讗 诪讬谞讛 诇讚讬讚谉 讚拽讬讬诪讗 诇谉 讻专讘谞谉 讚讻讜转讘讬谉 砖讜讘专, 砖讗诐 讬砖 谞讗诪谞讜转 讘砖讟专 讻讙讜谉 砖讻转讜讘 讘讜 讜讬讛讗 谞讗诪谉 讻砖谞讬 注讚讬诐 讻砖专讬诐 诇注讜诇诐, 砖讗讬谉 讻讜转讘讬谉 砖讜讘专, 讜讗诐 诇讗 讬转谉 诇讜 砖讟专讜 诪讞讝讬专 诇讜 诪注讜转讬讜 讜讗讻讬诇  讛诇讛 讜讞讚讬, 讜讗讬谞讜 诪住驻讬拽 诇讗 讞讜转诐 讬讚讜 讜诇讗 讛注讚讗转 注讚讬诐 诇驻讬 砖讻讘专 讛讗诪讬谞讜 讻砖谞讬 注讚讬诐. 讜诪讬讛讜 讗诐 讻转讘 诇讜 讘讘讬转 讚讬谉 砖讜讘专 讛讗 讜讚讗讬 讗讬谉 诪讞讝讬专 诇讜 讻诇讜诐, 讗诇讗 讗讚专讘讛 诪讙讘讬谉 讗讜转讜 诇讻转讞讬诇讛 讘讘讬转 讚讬谉 讻讬讜谉 讚拽讬讬诪讗 诇谉 讻讜转讘讬谉 砖讜讘专. 注讚 讻讗谉.





讛诪讗讬专讬

讗诪专 讛诪讗讬专讬 讛诪砖谞讛 讛砖诇讬砖讬转 讜讗祝 讛讬讗 诪注谞讬谉 砖讛讝讻专谞讜 讘转讞诇转 讛驻专拽 讛诪讜爪讬讗 注讜专 讻讚讬 诇注砖讜转 拽诪讬注 讜讛转讘讗专 讘讙诪' 砖讗讬谉 砖讬注讜专 讝讛 讗诇讗 诇讗讞讚 诪诪讬谞讬 讛注讜专 讜讛讜讗 砖讗诪专讜 砖诇砖 注讜专讜转 讛谉 诪爪讛 讜讞讬驻讛 讜讚驻转专讗 诪爪讛 讻诪砖诪注讛 专"诇 砖诇讗 谞转注讘讚 讻诇诇 诇讗 讘诪诇讞 讜诇讗 讘拽诪讞 讜诇讗 讘注驻爪讬诐 讗诇讗 砖讛讜讗 注讚讬讬谉 诇讞 讘诇讗 砖讜诐 注讬讘讜讚 讜讛讜讗 谞拽专讗 讘住讜讙讬讗 讝讜 讘讜砖诇讗 讜讝讛 砖讬注讜专讜 讻讚讬 诇爪讜专 讘讜 诪砖拽诇转 拽讟谞讛 砖讛讬讛 讚专讻诐 诇讻专讜讱 诪砖拽诇讜转 讛注讜驻专转 讘注讜专 砖诇讗 讬驻讞转 讜驻讬专砖讜 注诇 讛诪砖拽讜诇转 专讬讘注讗 讚专讬讘注讗 讚驻讜诪讘讚讬转讗 专讜讘注 讛诇讬讟专' 讜砖讬注讜专讛 讘砖拽诇:



讞讬驻讛 讛讜讗 砖谞诪诇讞 讻讚讬 诇谞讙讘 讛注讜专 讗讘诇 诇讗 谞转谞讜讛讜 讘拽诪讞 讜诪讬诐 砖专讙讬诇讬谉 诇讬转谞讜 砖诐 讗讞专 讛诪诇讬讞讛 讜讻诇 砖讻谉 砖诇讗 转拽谞讜讛讜 讘砖讞讬拽转 讛注驻爪讬诐 砖专讙讬诇讬谉 诇转拽谞讜 讘讛诐 讗讞专 讛拽诪讞 讜讝讛讜 砖讛讜讝讻专 注诇讬讜 讘诪砖谞讛 讝讜 讻讚讬 诇注砖讜转 拽诪讬注 讜讛讜讗 诪讜注讟 诪砖讬注讜专 专讗砖讜谉:



讚讬驻转专讗 讛讜讗 砖谞诪诇讞 讜讛砖讛讜 讗讜转讜 讗讞"讻 讘拽诪讞 讜诪讬诐 讗讘诇 诇讗 转拽谞讜讛讜 讘砖讞讬拽转 注驻爪讬诐 讜讝讛 砖讬注讜专讜 讻讚讬 诇讻转讜讘 讗转 讛讙讟 讜驻讬专砖讜 讙讚讜诇讬 讛专讘谞讬诐 砖讛讜讗 砖讬注讜专 诪讜注讟 砖讘讻诇诐 讜讬"诪 砖讛讜讗 砖讬注讜专 诪专讜讘讛 讜讗注"驻 砖讛讜讗 讞砖讜讘 讬讜转专 诪谉 讛讗讞专讬诐 讜讛讬讛 诇讜 诇诪注讟 讘砖讬注讜专讜 诪转讜讱 讞砖讬讘讜转讜 讟注诐 讛讚讘专 诪驻谞讬 砖讻诇 讛讚讘专讬' 讗谞讜 讛讜诇讻讬谉 讘讛诐 讗讞专 诪讛 砖专讙讬诇讬' 诇注砖讜转 讘讛诐 讜讻砖讗讬谉 讘讜 砖讜诐 注讬讘讜讚 讛讜讗 专讗讜讬 诇讻专讬讻' 诪砖拽诇讜转 讜讻砖谞转谞讙讘 注诇 讬讚讬 诪诇讬讞讛 讜诇讗 谞转谞讜讛讜 讘拽诪讞 讜诇讗 转拽谞讜讛讜 讘注驻爪讬诐 讚专讻谉 砖诇 讘注诇讬 拽诪讬注讬谉 诇讞讝专 讗讞专 注讜专讜转 讗诇讜 讜讻砖讛讜讗 诪诇讬讞 讜拽诪讬讞 讗注"驻 砖讗讬谞讜 诪转讜拽谉 讘注驻爪讬诐 专讗讜讬 诇讻转讜讘 讘讜 讗转 讛讙讟 讜讗诐 谞砖诇诐 讛注讘讜讚 诇讙诪专讬 讜讛讜讗 砖谞转拽谉 讘注驻爪讬诐 讛专讬 讛讜讗 注讜专 讙诪讜专 讜讚讬谞讜 讘讞诪砖讛 注诇 讞诪砖讛 讻砖讬注讜专 讟讜诪讗转讜 讜讛讜讗 讛谞拽专讗 拽专讟讘诇讗 讜讛讬讛 诇讜 诇讜诪专 讗专讘注讛 注讜专讜转 讗诇讗 砖诇讗 谞转注住拽 讗诇讗 讘讗讜转谉 砖诇讗 谞转拽谞讜 诇讙诪专讬 讜讬"诪 拽专讟讘诇讗 砖讘砖诇讜讛讜 讘专讜转讞讬谉 讜谞转拽砖讛 注讚 砖谞专' 诇讬砖讘 注诇讬讜 讜诪驻专砖讬诐 砖讗诐 谞转拽谉 讘注驻爪讬诐 讗讬谞讜 讘讻诇诇 注讜专 讗诇讗 讘讻诇诇 拽诇祝 讜讗讬谞讜 谞专讗讛 讻谉 砖注讬讘讜讚 讛注讜专 讗讬谉 诪讚拽拽讬谉 讗讜转讜 讻诇诇 讗诇讗 诪注讘讚讬谉 讗讜转讜 讘讻住讜转讜 诇讛讬讜转讜 注讜专 砖讗讬谞讜 专讗讜讬 诇讻转讜讘 讘讜 住驻专 转讜专讛 讜转驻诇讬谉 讜诪讝讜讝讜转 讜转拽讜谉 注驻爪讬诐 砖诇讜 讗讬谞讜 讗诇讗 注诇 讛讚专讱 砖谞讜讛讙讬谉 注讻砖讬讜 诇转拽谞讜 讘砖讞讬拽转 拽诇讬驻转 注爪讬 讗专讝讬诐 讜讚讜诪讬讛诐 讜讗讬谞讜 专讗讜讬 诇讻转讬讘讛 讗诇讗 诇讻转讬讘转 讛讙讟 砖讻讜转讘讬谉 讗讜转讜 注诇 讛专讘讛 讚讘专讬诐 讜讗讬谉 讞讜砖砖讬诐 讘讜 诇拽讬讜诐 讛讻转讘 讗诇讗 砖转专讗讛讜 诇讘讬转 讚讬谉 讜讬转讬专讜讛 讘诪注砖讛 讘讬转 讚讬谉 砖诇讛诐 讜注讜讚 砖讛专讬 注讬讚讬 诪住讬专讛 讻专转讬 讻诪讜 砖讬转讘讗专 讘诪拽讜诪讜 讛讗 诪"诪 讬专讗讛 砖讻诇 砖谞转讚拽讚拽 讜谞讙专讚 注讚 砖谞注砖讛 专讗讜讬 诇讻转讬讘讛 讗注驻"讬 砖谞转注驻抓 讗讬谞讜 讘讻诇诇 注讜专 讗诇讗 讛专讬 讛讜讗 讙讜讬诇 讜讚讬谞讜 诇注谞讬谉 讝讛 讻拽诇祝:





转讜住驻讜转 专讬"讚

诇驻讬 砖讗讬谉 讗讚诐 讟讜专讞 诇砖专讜转 住诪诪谞讬谉 诇爪讘讜注 讘讛谉 讚讜讙诪讗 诇讗讬专讗 驻讬' 讗讘诇 注讜专 砖讗讬谞讛 诪注讜讘讚 讞讝讬 诇讻住讜转 讘讛 拽诪"注 讻诪注讜讘讚 讜诪驻谞讬 讝讛 砖讬注讜专谉 砖讜讛:





诪讛专砖"讗 - 讞讬讚讜砖讬 讛诇讻讜转

讘驻讬专砖"讬 讘讚"讛 讜讛讻讗 讘讻讜转讘讬谉 讻讜' 讗诇讗 诪讞讝讬专 诇讜 讜砖讜专驻讜 讜讗住讜专 诇讛砖讛讜转讜 注讻"诇 讗讬谉 驻讬专讜砖讜 砖爪专讬讱 诇讛讞讝讬专 诇诇讜讛 讚讗"讻 诪讗讬 拽讗诪专 讜讗住讜专 诇讛砖讛讜转讜 讚诇讗 砖讬讬讱 讗讬住讜专讗 讚砖讛讬讬讛 讘诇讜讛 讜注讜讚 讚讗讬 讛讜讬 爪专讬讱 诇讛讞讝讬专 诇诇讜讛 讗"讻 爪专讬讱 诇讬讛 讛诪诇讜讛 讻讚讬 诇讗讛讚讜专讬 诇诇讜讛 讜讗诪讗讬 驻讟讜专 讗诇讗 讚专"诇 讗讜 诪讞讝讬专讜 诇诇讜讛 讗讜 砖讛讜讗 讛诪诇讜讛 砖讜专驻讜 诪讬讚 讚讗住讜专 诇讛砖讛讜转讜 讜拽"诇:


讘讗"讚 讜讗"谞 诇讗 诪讛讚专 诇讬讛 诪诇讜讛 诇讗 讗讬讻驻转 诇讬讛 诇诇讜讛 讻讜' 注讻"诇 讜诇讗 讬讞讜砖 讛诇讜讛 砖诪讗 讬讗讘讚 砖讜讘专讜 讜讝讛 讞讜讝专 讜讙讜讘讛 讘讜 砖讛专讬 讗住讜专 诇讜 诇诪诇讜讛 诇讛砖讛讜转讜 讜爪专讬讱 诇砖讜专驻讜 讜拽"诇:


转讜住' 讘讚"讛 讗诇诪讗 讻讬讜谉 讻讜' 讛"诇 诇诪谞拽讟 讻讬讜谉 讚诇讗专讬讙讛 讻讜' 注讻"诇 讘讻诇 谞讜住讞讜转 住讚专 讛诪砖谞讛 讘驻专拽 讛讗讜专讙 诇讗 拽转谞讬 讙讘讬 讗专讬讙讛 住讬讟 讻驻讜诇 讗诇讗 讻诪诇讗 专讜讞讘 住讬讟 讜讛讬讬谞讜 讚讗讜专讙 讘' 讞讜讟讬谉 讻诪诇讗 专讜讞讘 住讬讟 拽转谞讬 讚讛讬讬谞讜 砖讬注讜专讗 讚住讬讟 讻驻讜诇 讘讟讜讜讬讛 讜诪讛专砖"诇 讚讞拽 讘讝讛 讘讚讘专讬 讛转讜住' 讜讗讬谉 诇讛讗专讬讱 讜拽"诇:





诪讛专"诐

讘讙诪' 转谞谉 讝专注讜谞讬 讙讬谞讛 讻讙专讜讙专转 讜讻讜' 诇拽诪谉 (砖讘转 讚祝 爪') 砖谞讜讬讛 诪砖谞讛 讝讜 讜讙专住讬谞谉 讘讛 驻讞讜转 诪讙专讜讙专转 注"砖:


讘专砖"讬 讚"讛 讜讛讻讗 讘讻讜转讘讬诐 砖讜讘专 讜讻讜' 讜讛"讙 转"拽 住讘专 讻讜转讘讬谉 砖讜讘专 讜讻讜' 驻讬' 讜讗注"驻 砖讻讜转讘讬谉 砖讜讘专 讗住讜专 诇诪诇讜讛 诇讛砖讛讜转讜 诇爪讜专 注诇 驻讬 爪诇讜讞讬转讜 讻诪讜 砖讻转讘 专砖"讬 诇注讬诇 诪讝讛 讜讙诐 诇讛诇讜讛 讗讬谞讜 爪专讬讱 诇讛讞讝讬专讜 讜讗讬谞讜 注讜诪讚 讗诇讗 诇砖专讬驻讛 讜诇讻诇讜诐 谞讞砖讘 讜诇讻讱 讗诐 讛讜爪讬讗讜 驻讟讜专:


讘转讜住' 讚"讛 转"拽 住讘专 讜讻讜' 讜拽砖讛 讚讛专讬 爪专讬讱 诇讛讞讝讬专讜 诇诇讜讛 讜讻讜' 驻讬' 讚讗注"讙 讚住"诇 讚讻讜转讘讬诐 砖讜讘专 讗诐 诇讗 讛讬讛 讘讬讚 讛诪诇讜讛 讘砖注转 讛转讘讬注讛 讗讘诇 讻砖讬砖谞讜 讘讬讚 讛诪诇讜讛 爪专讬讱 诇讛讞讝讬专讜 讜讙诐 讛诪诇讜讛 讘注爪诪讜 诪讞讝讬专讜 讻讚讬 砖诇讗 讬爪讟专讱 诇讻转讜讘 砖讜讘专 讗诇讗 讜讚讗讬 讛讻讗 讗讬讬专讬 砖诇讗 讛讬讛 讛砖讟"讞 讘讬讚 讛诪诇讜讛 讘砖注转 讛转讘讬注讛 讜讻转讘 诇讜 砖讜讘专 讜谞转谉 诇讜 讜讗讞专 讝诪谉 谞诪爪讗 讜诇讻讱 讗诐 讛讜爪讬讗 驻讟讜专:


讚"讛 讗诇诪讗 讜讻讜' 讗诇讗 砖诪讗 诇讗讜 讻讜诇讛讜 拽讬讬诪讬 诇讗专讬讙讛 讻爪"诇 专"诇 砖讬砖 诪诇讘谉 讜诪谞驻抓 砖诇讗 拽讬讬诪讬 诇讗专讬讙讛 讗讘诇 诪"诪 讻讜诇讛讜 拽讬讬诪讬 诇讟讜讜讬讛:


讚"讛 拽转谞讬 诪讬讛转 讜讻讜' 拽砖讛 诇专"讬 讚诇讗 讛讜讛 诇讬讛 诇讗转讜讬讬 诪诇转讗 讚讗讘讬讬 讛讻讗 谞专讗讛 讚讟注诪讜 讛讜讗 讚诇注谞讬谉 讛拽讜砖讬讗 砖讛拽砖讛 讛诪拽砖讛 讗讬谞讜 爪专讬讱 诇诪讬诇转讬讛 讚讗讘讬讬 讚诪讗讬 谞"诪 讚讗驻讬' 讬讛讗 讛砖讬注讜专 拽讟谉 讗讜 讙讚讜诇 诪"诪 砖诪注讬谞谉 诪讛讗 讚砖讬注讜专 注讜专 砖注讚讬讬谉 讗讬谞讜 诪注讜讘讚 讜注讜专 砖讻讘专 诪注讜讘讚 拽爪转 讚讛讬讬谞讜 讞讬驻讛 讗讬谞谉 砖讜讜讬谉 砖讝讛 砖讬注讜专讜 讻讚讬 诇注砖讜转 拽诪讬注 讜讝讛 砖讬注讜专讜 讻讚讬 诇爪讜专 讘讜 诪砖拽讜诇转 拽讟谞讛 讜讬砖 砖专讜爪讬诐 诇驻专砖 讚专"诇 讚诪讗讞专 砖讻讘专 讛讘讬讗讜 讚讘专讬 讗讘讬讬 诇注讬诇 诪讝讛 讘住诪讜讱 诇讗 讛讜讛 爪专讬讱 诇讗转讜讬讬 诇讬讛 讘住讬讜诐 讛拽讜砖讬讗 讚拽转谞讬 诪讬讛转 讜讻讜' 讜诇讗 谞讛讬专讗 诇讬 讚讗讚专讘讛 讗诐 讛讬讛 爪专讬讱 诇讗转讜讬讬 诇讬讛 诇注谞讬谉 讛拽讜砖讬讗 讻住讬讜诐 讛拽讜砖讬讗 讛讬讛 爪专讬讱 诇讗转讜讬讬 诇讬讛 讜拽"诇:





讞讻诪转 砖诇诪讛

讙诪' 讛诪注讘讚讜 讘讻诪讛 讗"诇 诇"砖 诇注讘讚讜 讘讻诪讛 讻讜' 讻爪"诇:


砖诐 讜讛讗讜专讙 讘' 讞讜讟讬谉 砖讬注讜专讜 讻诪诇讗 讛住讬讟 讗诇诪讗 讻讜' 讻爪"诇. 讜谞"讘 讻讱 讛讜讗 诇讛讚讬讗 讘专诪讘"诐 讜注讜讚 谞"讘 驻讬' 讘' 讞讜讟讬谉 砖诇 注专讘 讻砖讬注讜专 专讜讞讘 讛讘讙讚 讻诪诇讗 讛住讬讟 讗祝 砖诇讗 讗专讙讜 注诇 驻谞讬 讻讜诇讜 专砖"讬 诇拽诪谉:


砖诐 砖讬注讜专讜 讻诪注讜讘讚 砖诇讗 诇注讘讚 讻讜' 讘讙讚 拽讟谉 诇驻讬 住讘讻讛 讻讜' 转谞谉 讝专注讜谞讬 讙讬谞讛 驻讞讜转 诪讻讙专讜讙专转 讻讜' 诪讜讚讬诐 讞讻诪讬诐 诇专"砖 讘诪讜爪讬讗 讻讜' 讜讛讜讬谞谉 讘讛 砖讜驻讻讬谉 诇诪讗讬 讞讝讬 讜讗诪专 专讘讬 讬专诪讬讛 讻讜' 砖讬注讜专讜 讻讚转谞谉 注讜专 讻讜' 讻爪"诇:


转讜住' 讘讚"讛 讗诇诪讗 讻讬讜谉 讚诇讟讜讬讬讛 拽讗 讛"诇 诇诪谞拽讟 讻讜'. 谞"讘 讗诐 讗讬谉 讻讗谉 讟"住 爪"诇 砖讛转讜住' 住讜讘专讬谉 砖砖讬注讜专 讗专讬讙讛 讻砖讬注讜专 讟讜讬讛 讜讻转讘 谞诪讬 砖诐 住讬讟 讻驻讜诇 讜讗驻讬诇讜 讙讜专住讬谉 讻诪诇讗 讛住讬讟 诇讞讜讚 讜讗驻"讛 讗驻砖专 诪驻专砖讬谉 讚讛"讛 讙讘讬 讗专讬讙讛 讻驻讜诇 讜住诪讬讱 讗专讬砖讗 讜讛讗 讚诪讞诇拽讬诐 诇转专转讬 讘讘讗 诪砖讜诐 讚砖讬注讜专 讗专讬讙讛 讚讜拽讗 讘讘' 讞讜讟讬谉 诪砖讗"讻 讘讟讜讬讛 讜拽"诇. (注讬讬谉 讘诪讛专砖"讗):





专砖"砖

讙诪专讗 讛转诐 讘讘讬砖讜诇讛. 讜注驻讬专砖"讬 讜拽"拽 讞讬驻讛 讚讛讬讬谞讜 诪诇讬讞 讘诪讗讬 讗讬讬专讬 讗讬 讘讬讘砖 讗驻讬诇讜 拽讜讚诐 诪诇讬讞讛 谞诪讬 (讜讛转讬诪讛 注诇 讛专诪讘"诐 讘讞讘讜专讜 砖诇讗 讛讘讬讗 讝讛 讚讬讘砖 讗驻讬诇讜 拽讜讚诐 诪诇讬讞讛 砖讬注讜专讜 讘讻讚讬 拽诪讬注 讜讻谉 讛转讜讬"讟 驻讬' 讘诪转谞讬' 讚注讜专 讛讬讬谞讜 讚诪诇讜讞 讛讗 讗讬讻讗 诇驻专讜砖讬 讗驻讬' 拽讜讚诐 诪诇讬讞讛 讜讘讬讘砖) 讜讗讬 讘诇讞 讗"讻 诪砖诪注 讚讚专讱 诇诪诇讞讜 讘注讜讚讜 诇讞 转讛讚专 讛拽讜砖讬讗 诇诪拽讜诪讛 讚讛"诇 诇砖注讜专讬讛 讘讻讚讬 拽诪讬注:



转讚"讛 讻讚讬. 住"诇 讻专' 讗诇注讝专. 讻爪"诇 讘诇讬 讬讜"讚 讜讻谉 讘住诪讜讱 诇拽诪谉:





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 讻讚讬 诇爪讜专 讘讜 诪砖拽讜诇转 拽讟谞讛. 注讬讬谉 讘讘"讘 驻讟 注"讗 转讜住' 讚"讛 讜诇讗 讘爪诇:





讞讬讚讜砖讬 讞转"住

诪驻谞讬 砖爪专讬讱 诇讛专讗讜转讜 诇讘注"讞 砖谞讬. 讬专讗讛 讛讬讬谞讜 讗讬 讗讬谉 讻讜转讘讬诐 砖讟专 诇诇讜讛 讘诇讬 诪诇讜讛 注诪讜 讗诇讗 讘砖讟专讬 讗拽谞讬转讗 讗"讻 诪讬讬专讬 讛讻讗 讘砖讟专讗 讚诇讗讜 讗拽谞讬转讗 讜讗"讻 诪讜讻专讞 讛讬讗 砖讻讘专 驻专注 诇诪诇讜讛 讜讛讞讝讬专 诇讜 砖讟专讜 讜讛讜讗 诪转驻讗专 讗爪诇 讘注"讞 砖谞讬. 讗讘诇 诇诪"讚 讻讜转讘讬诐 砖讟专 诇诇讜讛 讗注"驻 砖讗讬谉 诪诇讜讛 注诪讜 讗驻讬' 砖讟专讬 讚诇讗 讗拽谞讬转讗 讗"讻 讗讬谉 砖讜诐 专讗讬讛 讚讙讘专讗 驻专注谞讗 讛讜讗 砖讗驻砖专 讛讜讗 诇注爪诪讜 讛注专讬诐 讜讻转讘 诇讜 砖讟专讜转 讜讛讞转讬诐 注诇讬讛诐 注讚讬诐 讜讻' 注诇讛 讛谞驻拽 讘讘"讚 讜讛讻诇 诇讛讟注讜转 讘注"讞 砖讬诇讜讛 诇讜. 讜讗"讻 讗讬谉 讻讗谉 讛转驻讗专讜转 讻诇诇. 谞诪爪讗 讗讜拽讬诪转讗 讚专讘 讗砖讬 转诇讬' 讘讛谞"诇 讜讘讘"诪 诪砖诪注 讚驻诇讬讙讬 讙诐 转谞讗讬 讘讛讻讬 讜讘讘"讘 拽注"讙 注"讗. 讜诪讬讜砖讘 拽讜砖讬' 转讜住' 讚"讛 讞讝讬 讜讻讜' 注讬讬谉 讜拽"诇:





驻谞讬 讬讛讜砖注

讘驻讬专砖"讬 讘讚"讛 讜讛讻讗 讘讻讜转讘讬谉 砖讜讘专 讜讻讜'  讬砖 讙讜专住讬谉 转"拽 住讘专 讗讬谉 讻讜转讘讬谉 讜讻讜' 讜诇讗 讛讬讗 讞讚讗 讚讻讬讜谉 讚讗住讜专 诇砖讛讜转 讗驻讬' 注"讬 砖讜讘专 谞诪讬 讜讻讜' 注讻"诇. 讜诇讻讗讜专讛 讗讬谉 讝讛 诪讜讻专讞 讚讻讬讜谉 讚诇专讘 讬讜住祝 驻诇讜讙转讗 讚转谞讗讬 讛讗 讚讗住讜专 诇砖讛讜转 讚讗讬讻讗 诇诪"讚 讚讗祝 讘诇讗 砖讜讘专 诪讜转专 诇砖讛讜转 讗"讻 砖驻讬专 诪爪讬谞谉 诇诪讬诪专 讚专讘讗 住"诇 讚专' 讬讛讜讚讛 谞诪讬 诇讗 诪讬拽诇 讻讜诇讬 讛讗讬 讜诪讜讚讛 讚讘诇讗 砖讜讘专 讗住讜专 诇砖讛讜转 讜诇讗 驻诇讬讙 讗诇讗 讘讛讗 诇讞讜讚 讚注"讬 砖讜讘专 诪讜转专 诇砖讛讜转 讜诇讗 讞讬讬砖 诇砖诪讗 讬讗讘讚 诇注谞讬谉 讗讬住讜专讗. 讜谞专讗讛 讚注讬拽专 讻讜讜谞转 专砖"讬 讝"诇 讚讗拽讜砖讬讗 砖谞讬讬讛 住诪讬讱 讚诇专' 讬讛讜讚讗 讗讬谉 讻讜转讘讬谉 砖诪注讬谞谉 诇讬讛. 讗诪谞诐 诇注"讚 讙诐 讝讛 讗讬谉 诪讜讻专讞 讚谞讛讬 讚专"讬 住"诇 讗讬谉 讻讜转讘讬谉 讛讬讬谞讜 讛讬讻讗 讚讗讬讻讗 转拽谞转讗 讗讞专讬转讬 砖讬讞诇讬祝 诪砖讗"讻 讛讻讗 讗讬讬专讬 砖驻讬专 砖讘转讞诇讛 谞讻转讘 讛砖讜讘专 讻讚讬谉 砖讟注谉 讛诪诇讜讛 砖谞讗讘讚 讜拽讬"诇 讘讛讗 讚讻讜转讘讬谉 砖诇讗 讬讗讻诇 讛诇讛 讜讞讚讬 讜讗驻砖专 讚专' 讬讛讜讚讗 诪讜讚讛 讘讛讗 讜诇驻"讝 讛砖转讗 谞诪讬 砖谞诪爪讗 讗讞"讻 住"诇 诇专"讬 讚诪讜转专 诇讛砖讛讜转 讛砖讟专 讜转"拽 住"诇 讚讗驻讬' 讘讻讛"讙 讗住讜专 诇讛砖讛讜转 讻讬讜谉 砖讛砖讟专 讘注讜诇诐 讗诇讗 讚诇驻"讝 住讜祝 住讜祝 诇讗 诪砖诪注 诇讬讛 诇专砖"讬 诇讜诪专 讚驻诇讬讙讬 讘讻讛"讙 讻讬讜谉 讚砖诪注讬谞谉 诇专"讬 讘注诇诪讗 讚诪讞诪讬专 诇注谞讬谉 砖讜讘专 诪砖讜诐 讞砖砖讗 讚砖诪讗 讬讗讘讚 讟驻讬 诪专讘谞谉 讗"讻 讗讬谉 住讘专' 诇讜诪专 讚诇注谞讬谉 讗讬住讜专讗 讚诇砖讛讜转 住"诇 讗讬驻讻讗 讻谉 谞"诇:


讗诇讗 讚注讚讬讬谉 爪"注 讛讗 讚诪住讬拽 专砖"讬 讝"诇 诇驻讬 讙专住转讜 讚诇专' 讬讛讜讚讗 讚讗讬谉 讻讜转讘讬谉 砖讜讘专 讗讬 诇讗 诪讛讚专 诇讬讛 讞讜讝专 讜转讜讘注讜 诪讛 砖驻专注讜 讜诇讗 讬讚注谞讗 诪讛 住讘专讗 讬砖 讘讝讛 砖讬讞讝讬专 诇讜 讛诪注讜转 讚讘讻讜诇讛 转诇诪讜讚讗 诇讗 诪砖诪注 诇诪"讚 讗讬谉 讻讜转讘讬谉 砖讜讘专 讗诇讗 诇注谞讬谉 讚讗讬谉 讻讜驻讬谉 讛诇讜讛 诇驻专讜注 注讚 砖讬讞讝讬专 诇讜 讛砖讟专 讗讘诇 讛讬讻讗 砖讻讘专 驻专注 诇讻讗讜专讛 讗讬谉 住讘专讗 诇讻讜祝 讗转 讛诪诇讜讛 诇讛讞讝讬专 讛诪注讜转 讗诐 讬讗诪专 砖谞讗讘讚 讛砖讟专 讗诇讗 讛讬讻讗 砖诪讜讚讛 砖讛砖讟专 讘注讜诇诐 注讚 砖讗谞讜 讻讜驻讬谉 诇讛讞讝讬专 讛诪注讜转 讬讻讜驻讜 砖讬讞讝讬专 讛砖讟专 诇讘注诇讬讜. 讜讘讗诪转 讛讜讬 诪爪讬 诇驻专砖 砖爪专讬讱 讛砖讟专 诇诪诇讜讛 讻讚讬 诇讛讞讝讬专讜 诇诇讜讛 讻讬讜谉 讚拽驻讬讚 注诇讛 砖诇讗 讬讞砖讜讚 讗讜转讜 砖专讜爪讛 诇讙讘讜转 砖谞讬转 砖诇讗 讻讚讬谉. 讜诇注谞"讚 讛讚讘专 讘专讜专 讻讚驻专讬砖讬' 讜讚讜"拽:


讘转讜住' 讘讚"讛 讞讝讬 讚讙讘专讗 讚驻专注 讗谞讗 讻专讘 讗砖讬 转谞讬讗 讘转讜住驻转讗 讜讻讜' 讜诇砖讗专 讗诪讜专讗讬 拽砖讛 诇专砖讘"讗 注讻"诇. 讜讘讛砖拽驻讛 专讗砖讜谞讛 讛讬讛 谞"诇 诇讬讬砖讘 拽讜砖讬' 讝讜 讘驻砖讬讟讜转 讚讛谞讱 讗诪讜专讗讬 讚砖诪注转讬谉 诇讗 谞讬讞讗 诇讛讜 诇讗讜拽诪讬 讘专讬讬转讗 讘转专讬 讙讜讜谞讬 讚专讬砖讗 讘诪讬诇转讗 讚转谞讗 拽诪讗 讚诪砖诇讗 驻专注讜 讛讬讬谞讜 讻砖诪讜爪讬讗讜 讛诪诇讜讛 讜诪砖驻专注讜 讬讛讗 驻讬专讜砖讜 砖讛讜爪讬讗讜 诇讜讛 讜诪砖"讛 谞讬讞讗 诇讛讜 诇驻专砖 讻讜诇讛 诪讬诇转讗 讘讛讜爪讬讗讜 诪诇讜讛 讜讻"讻 诪"讝 讝"诇 讘住' 诪讙"砖 注"砖. 讗诇讗 讚诇注"讚 讗驻"讛 拽讜砖讬讬转 讛专砖讘"讗 讘诪拽讜诪讛 注讜诪讚转 讚讗驻讬诇讜 讘讛讜爪讬讗讜 诪诇讜讛 谞诪讬 讛讜讬 诪爪讬 诇驻专砖 讚讟注诪讗 讚专' 讬讛讜讚讛 讚诪讞讬讬讘 讛讬讬谞讜 诇驻讬 砖爪专讬讱 诇讜 讛砖讟专 诇讛诪诇讜讛 讻讚讬 砖讬讞讝讬专讜 诇讛诇讜讛 讚拽驻讬讚 注诇讬讛 砖爪专讬讱 诇讛专讗讜转讜 诇讘"讞 砖谞讬 讜谞讛讬 讚诇专讘讗 诇拽"诪 讚讗讻转讬 爪专讬讱 诇讗讜拽诪讬 讘驻诇讜讙转讗 讚讻讜转讘讬谉 砖讜讘专 讚讗讬 讛讜讬 住"诇 诇专"讬 讚讻讜转讘讬谉 砖讜讘专 讗"讻 转讜 诇讗 讛讜讬 爪专讬讱 诇讛砖讟专 砖讬讻讜诇 诇讛专讗讜转 讛砖讜讘专 诇讘注"讞 砖谞讬 讜注讚讬祝 讟驻讬 诪砖"讛 讛讜爪专讱 专讘讗 诇讜诪专 讚专"讬 住"诇 讚讗讬谉 讻讜转讘讬谉 讗诇讗 讚讗讻转讬 诇讗讘讬讬 讜诇专讘 讬讜住祝 拽砖讛 讚诪爪讬 诇驻专砖 讛讻讗 讟注诪讗 讚专' 讬讛讜讚讛 讚讻"注 讗住讜专 诇讛砖讛讜转 讜讗讬谉 讻讜转讘讬谉 砖讜讘专 讜讗驻"讛 诪讞讬讬讘 诇讬讛 专"讬 诪讛"讟. 诪讬讛讜 诇诪讗讬 讚驻专讬砖讬转 诇注讬诇 讘诇砖讜谉 讛转讜住' 讚诇注讜诇诐 讗讬谉 诇讞讬讬讘 讛诪诇讜讛 讗诇讗 讻砖诪爪谞讬注讜 诇爪讜专讱 讙诪讜专 讘砖讘讬诇 注爪诪讜 讗"讻 谞转讬讬砖讘讛 拽讜砖讬讬转 讛专砖讘"讗 诇讙诪专讬. 讻谉 谞"诇 谞讻讜谉. 讜诇驻讬 诪讛 砖专讗讬转讬 讘诇砖讜谉 讛讬专讜砖诇诪讬 讚砖诪注转讬谉 谞专讗讛 专讗讬讛 讘专讜专讛 诇讻诇 诪讛 砖讻转讘转讬 讜讗讬谉 诇讛讗专讬讱 讬讜转专:


讘讚"讛 讻讚讬 诇讻转讜讘 注诇讬讜 讙讟 讜讻讜' 讘讞谞诐 驻讬' 讘拽讜谞讟专住 讚砖讬注讜专 讙讟 拽讟谉 诪讻讜诇诐 讜讻讜' 注住"讛. 注诪"砖 诪"讝 讝"诇 讘讝讛 讘住' 诪讙讬谞讬 砖诇诪讛 讜讙诐 讘讚讬讘讜专 砖讗讞"讝 砖砖谞讬讛诐 注讜诇讬谉 讘拽谞讛 讗讞讚 讻驻转讜专 讜驻专讞. 讜注讜讚 谞"诇 诇讬讬砖讘 砖讬讟转 专砖"讬 讚诇讗 砖讬讬讱 诇诪讬讝诇 讘转专 砖讬注讜专讗 讚讙讟 诇拽讜诇讗 讘讚讬驻转专讗 诪砖讜诐 讚诇讗 砖讻讬讞 诇讻转讜讘 注诇讬讜 讙讟 讬讜转专 诪拽诪讬注 讻讬讜谉 讚讬讻讜诇 诇讝讬讬祝 讚讞讻诪讬诐 讙讜驻讬讬讛讜 诇讗 诪讻砖讬专讬谉 讗诇讗 讘讚讬注讘讚 讗注"讻 讚砖讬注讜专 讙讟 讛讜讬 诇讞讜诪专讗 讻讚驻专讬砖讬转 讜注讬讬谉 诪"砖 讘讞讬讚讜砖讬 讙讬讟讬谉 讚祝 讻"讘:





砖注专讬 转讜专转 讘讘诇

(注讟 讗 转讜住') 讚"讛 讜拽转谞讬 讜讻讜' 讚诇讗 讛讜"诇 诇讗转讜讬讬 诪讬诇转讬讛 讚讗讘讬讬 讛讻讗.鈥斪⒆�' 诪"砖 讘转诪讜专讛 (讻讞 讘).

